Diffinitionem de et pro mittendis ad Ordinis studia generalia scolaribus, et tenendis, sustinendis ac procurandis in eisdem anno super elapso per generale Capitulum salubriter et viriliter editam, [et oblatam] Sanctissimo Domino nostro Summo Pontifici, ac praecipue reverendissimo in Christo patri domino cardinali Saluciarum, Ordinis nostri protectori, ac aliis reverendissimis dominis cardinalibus merito vel de gratia idem generale Capitulum ex abundanti ratificat, approbat et confirmat et adiiciens idem Capitulum omnibus et singulis monachis dicti Ordinis inhibet districte sub excommunicationis latae sententiae poena, ne alicubi loco quocumque extra monasteria vel loca conventualia extra ipsius Ordinis studia generalia praesumant causa solius vel principaliter studii commorari. Patribus autem abbatibus Ordinis universi districtissime praecipit dictum Capitulum generale quatinus in suis visitationibus et alias prout commode poterunt, inquirant diligentius, an abbates sive mediate vel immediate subiecti dictae diffinitioni paruerint, ut quos non paruisse repererint et ad dicta studia scolares non misisse, et in eisdem non tenuerint, et debite procurare secundum diffinitionem attendant, poenas pro eadem quam non parentes eisdem inflictas decernant et denuntient incurrisse. Et ad exactionem poenarum pecuniariarum in eadem contentarum, et per ulteriores poenas, etiam depositionis ab abbatiali statu et aliis administrationibus si casus exigant, vigorosius procedant in Ordinis plenaria potestate, invocato ad hoc, si opus fuerit, auxilio brachii saecularis. Inhibet etiam abbatibus Ordinis universi districte in virtute sanctae obedientiae dictum Capitulum generale, ne monachos suos scolares ad lecturas praecipue Summarum vel Bibliae ordinatos a dicto studio praesumant aliqualiter revocare, donec lecturas Summarum compleverint in eodem. 